Kristiansand havn

Dagens status

Kristiansand havn har status som en av de 10 nasjonale havnene som er inkludert i Nasjonal transportplan (NTP)  og er Norges viktigste, sydlige transportknutepunkt. På strekningen Grenland-Stavanger er Kristiansand havn hovedhavn for gods- og fergetrafikk og har en samlet kailengde på over 3 000 løpemeter. I landsmålestokk er havnen 5. størst på containertrafikk (1. kvartal 2009) med 7% av godsmengden i containere og den har 15% av internasjonale fergeanløp (1. kvartal 2009), 20% av det internasjonale passasjerantallet. (2004), 25% av personbiltrafikken og 18% av trailertrafikken.

Historikk

De gode havneforholdene er i stor grad naturgitte og den lune og lett tilgjengelige havneforholdene I området kombinert med nærheten til Skagerrak gjorde havnen, først ved Flekkerøy, siden lenger inn i fjorden viktig allerede for mer enn 500 år siden. Havnen er svært godt beskyttet for vind og har normalt tidevannsforskjeller på +/÷ 10 cm. De første befestninger ble bygd på 1500-tallet og flåtestasjonen for den dansk/norske galeiflåten på Lagmannsholmen I vestre havn fra 1680-årene og frem til 1750. I 1804 ble det anlagt en karantenestasjon for skipsfarten på Danmark, Norge og Holstein i havnen. Den ble drevet frem til 1814. Fra 1827 var Kristiansand siste anløpshavn for postruten fra Christiania med DS «Constitutionen» langs kysten via Fredriksvern. I 1872 ble det etablert fergeforbindelse mellom Kristiansand og Fredrikshavn med DS «Frithjof». Fra 1897 hadde forsvaret orlogsstasjon og opplagshavn i Marvika. Dette anlegget har de siste årene vært brukt som base for dypvannstesting av ubåter fra Howaldtswerke-Deutsche Werft (HDW).

Fergeterminalen

Fergeterminalen ligger i bykjernen, og har direkte og enkel tilknytning til E39 (vest), Rv9 (nord), og E18 (øst). Fergeterminalen i Kristiansand blir benyttet av flere rederier, og har daglige avganger til og fra kontinentet. Annen infrastruktur som buss, jernbane og taxi finnes i umiddelbar nærhet. Fergeforbindelsene til og fra Kristiansand er en av Norges viktigste innfallsporter for turisme. Terminalen håndterer ca. 1,2 millioner passasjerer i året.

Containerterminalen

Containerterminalen ligger i bykjernen i et område som fra gammelt av er kalt Caledonien (som er opphav til navnet på Hotel Caledonien) og som dekker et areal på ca. 55 da. 3 kaier (kai 3, 9 og 20) ligger til terminalen.

Oljeterminalen

Trafikkhavnens oljeterminal ligger øst i Vesterhavna på Odderøya like nord for Odderøya fyr og betjenes av Norske Shell AS. Terminalen har bunkersanlegg og kaianlegg for skip inntil ca. 25.000 tonn, men er nå pr 2014 under avvikling. Operatøren driver også tankbilbunkring på øvrige havneterminaler.

Kongsgård terminal

Kongsgård terminal har egen avkjøring fra E18 som betyr effektiv distribusjon til og fra havnedistriktet. Fra avkjørselen på E18 er det ca. 150 meter til Kongsgård Havneterminal.
Ferdig utbygd får terminalområdet 300 da areal og 800 lm kai. Terminalen dekker alle lastetyper utenom containere, passasjerer og våtbulk. Terminalen har gjennomgående 14 meters dybde ved alle kaier. Ny kailengde på ca 100 meter tas i bruk i mai 2014.

Cruiseterminal

Silokaia har vært cruisterminal for Kristiansand Havn. Som følge av byutvikling og etableringen av Kanalbyen ble ny cruiseterminal åpnet i 2017 på Lagmannsholmen. Cruistrafikken i Kristiansand har registrert vekst. I toppåret 2014 var det 77 anløp.